C 24/45

Prasība, kas celta 2022. gada 10. oktobrī – Repasi/Komisija

(Lieta T-628/22)

(2023/C 24/60)

Tiesvedības valoda – vācu

Lietas dalībnieki

Prasītājs: René Repasi (Karlsruhe, Vācija) (pārstāvji: H.-G. Kamann un D. Fouquet, advokāti, kā arī Prof. F. Kainer un Prof. M. Nettesheim)

Atbildētāja: Eiropas Komisija

Prasījumi

Prasītāja prasījumi Vispārējai tiesai ir šādi:

— atcelt Deleģēto regulu (ES) 2022/1214 (2022. gada 9. marts), ar ko groza Deleģēto regulu (ES) 2021/2139 attiecībā uz saimnieciskajām darbībām noteiktās enerģētikas nozarēs un Deleģēto regulu (ES) 2021/2178 attiecībā uz īpašām informācijas atklāšanas prasībām par šīm saimnieciskajām, kas Eiropas Savienības Oficiālajā Vēstnesī publicēta 2022. gada 15. jūlijā (OV 2002, L 188, 1. lpp.);

— piespriest Komisijai atlīdzināt tiesāšanās izdevumus.

Pamati un galvenie argumenti

Prasība ir pamatota ar vienu vienīgu pamatu.

Ar apstrīdēto Deleģēto regulu (ES) 2022/1214 esot pārkāpts LESD 290. panta 1. punkta 2. apakšpunkts kopsakarā ar LES 2. pantu, 10. panta 1. punktu, 13. panta 1. punktu un 14. panta 1. punktu, kas konkretizēts ar atvasinātajos tiesību aktos paredzētajām prasītāja parlamentārās līdzdalības tiesībām, it īpaši atbilstoši Akta par Eiropas Parlamenta pārstāvju ievēlēšanu vispārējās tiešās vēlēšanās 6. panta 1. punkta 1. teikumam, Eiropas Parlamenta Deputātu nolikuma 2. panta f) punktam, kā arī Eiropas Parlamenta Reglamenta 177. pantam un 218. panta 1. punktam.

Prasītājam esot individuālas tiesības piedalīties noteikumiem atbilstošā likumdošanas procedūrā Eiropas Parlamenta deputāta statusa dēļ atbilstoši LES 2. pantam, 10. panta 1. punktam, 13. panta 1. punktam un 14. panta 1. punktam, kas konkretizēts ar atvasinātajos tiesību aktos paredzētajām prasītāja parlamentārās līdzdalības tiesībām, it īpaši atbilstoši Akta par Eiropas Parlamenta pārstāvju ievēlēšanu vispārējās tiešās vēlēšanās 6. panta 1. punkta 1. teikumam, Eiropas Parlamenta Deputātu nolikuma 2. panta f) punktam, kā arī Eiropas Parlamenta Reglamenta 177. pantam un 218. panta 1. punktam. Pieņemot apstrīdēto Deleģēto regulu, pamatojoties uz LESD 290. pantu, tā vietā lai uzsāktu – faktiski atbilstošo – parasto likumdošanas procedūru saskaņā ar LESD 289. pantu, iesniedzot atbilstošu priekšlikumu, Eiropas Komisija esot pārkāpusi ne tikai Eiropas Parlamenta institucionālās likumdošanas tiesības atbilstoši LES 14. panta 1. punktam, LESD 289. un 294. pantam un institucionālā līdzsvara principu atbilstoši LES 13. panta 2. punkta 1. teikumam, bet arī prasītāja institucionālās tiesības piedalīties atbilstošā likumdošanas procedūrā tieši un individuāli. Eiropas Parlamenta deputāts varot apstrīdēt kompetences sadales kārtības pārkāpumu, būtisku procedūras noteikumu pārkāpumu vai nepareizu pilnvaru izmantošanu, ko pieļāvusi cita Savienības iestāde, ceļot atcelšanas prasību saskaņā ar LESD 263. panta ceturto daļu, ciktāl tas attiecas uz viņa tiesībām uz dalību atbilstošā likumdošanas procedūrā, lai panāktu pārvērtēšanu Eiropas Parlamentā.

Enerģijas ražošanas no fosilās dabasgāzes un kodolenerģijas kvalificēšana par vides ziņā ilgtspējīgu saimniecisko darbību 2021. gada 18. jūnija Taksonomijas Regulas (ES) 2020/852 izpratnē – neatkarīgi no politiskā viedokļa – esot ļoti politizēts un tādēļ būtisks ilgtspējīgu investīciju atvieglošanas aspekts, par ko saskaņā ar LESD 290. panta 1. punkta 2. punktu ir jāpieņem likumdošanas akts atbilstoši LESD 289. pantam. Pieņemot apstrīdēto Deleģēto regulu, Komisija – neatkarīgi no tās materiāltiesiskās atbilstības likumam – esot pārsniegusi savas pilnvaras, pārkāpdama institucionālā līdzsvara principu, kas noteikts LES 13. panta 2. punkta 1. teikumā. Vienlaikus tas esot arī Eiropas Parlamenta likumdošanas pilnvaru pārkāpums un prasītāja demokrātisko un parlamentāro tiesību piedalīties atbilstošā likumdošanas procedūrā pārkāpums.